KIRJALLINEN KYSYMYS E-0323/01 esittäjä(t): Bart Staes (Verts/ALE) komissiolle. Euroopan kielten teemavuosi ja suunniteltu friisin kielen ja kirjallisuuden laitoksen lakkauttaminen Amsterdamin yliopiston kielitieteellisessä tiedekunnassa.



Virallinen lehti nro 187 E , 03/07/2001 s. 0217 - 0217



KIRJALLINEN KYSYMYS E-0323/01 esittäjä(t): Bart Staes (Verts/ALE) komissiolle (13. helmikuuta 2001) Aihe: Euroopan kielten teemavuosi ja suunniteltu friisin kielen ja kirjallisuuden laitoksen lakkauttaminen Amsterdamin yliopiston kielitieteellisessä tiedekunnassa Unioni julisti vuoden 2001 viralliseksi Euroopan kielten teemavuodeksi (Euroopan ja neuvoston päätös 1934/2000/EY(1)). Kahdentoista kuukauden ajan korostetaan kielten rikkautta. Kielet ovat merkittävä osa Euroopan kulttuuriperintöä ja hyvin tärkeitä Euroopan tulevaisuudelle (ks. Euroopan kielten teemavuosi, http://europa.eu.int/comm/education/languages/fi/actions/year2001.html). Kaikki Euroopan kielet saavat tarvitsemansa huomion, mukaan lukien nk. alueelliset kielet, vähemmistökielet ja viittomakielet. Euroopan kielten teemavuoden tiedotuskampanjan keskeinen sanoma, Kielten opiskelu avaa ovia, ja jokainen pystyy siihen!, on neutraali ja siinä ei viitata vain yhteen kieleen tai kielten ryhmään. Euroopan parlamentti hyväksyi 30. lokakuuta 1987 Kuijpersin päätöslauselman vähemmistökielten edistämisestä opetuksessa, tiedotusvälineissä ja viranomaisviestinnässä. Päätöslauselma oli suuri askel kohti nk. vähemmän käytettyjen kielten, kuten friisin kieli, tunnustamista. Amsterdamin yliopiston (Universiteit van Amsterdam, UvA) aikeet lakkauttaa friisin kielen ja kirjallisuuden laitos on ristiriidassa Euroopan kielten teemavuoden tavoitteiden ja Kuijpersin päätöslauselman kanssa. UvA on taajaväkisellä Randstadin alueella ainoa yliopisto, jossa opetetaan friisin kieltä ja kirjallisuutta. Yliopiston hallinnon esittämä säästöehdotus on nostattanut paljon vastustusta. Katsooko komissio, että Amsterdamin yliopiston aikomus lakkauttaa friisin kielen ja kirjallisuuden maisteriohjelma on ristiriidassa Euroopan kielten teemavuoden kunnianhimoisten ja laajojen tavoitteiden ja Kuijpersin päätöslauselman kanssa? a) Jos komissio näin katsoo, mihin toimiin se aikoo ryhtyä 1) osoittaakseen Amsterdamin yliopistolle, miten tärkeä friisin kielen ja kirjallisuuden maisteriohjelma on Euroopan kielten teemavuoden tavoitteiden kannalta; 2) pyytääkseen Amsterdamin yliopistoa säilyttämään tämän maisteriohjelman kokonaisuudessaan; 3) osoittaakseen Alankomaiden hallitukselle, miten tärkeä Amsterdamin yliopiston friisin kielen ja kirjallisuuden maisteriohjelma on Euroopan kielten teemavuoden tavoitteiden kannalta; 4) pyytääkseen Alankomaiden hallitukselta, että tämä Amsterdamin yliopiston maisteriohjelma säilytetään kokonaisuudessaan? b) Jos komissio ei ole tätä mieltä, miten se perustelee Amsterdamin yliopiston friisin kielen ja kirjallisuuden maisteriohjelman suunnitellun lakkauttamisen ja Euroopan kielten teemavuoden kunnianhimoisten ja laajojen tavoitteiden yhteensopivuuden? (1) EYVL L 232, 14.9.2000, s. 1. Viviane Redingin komission puolesta antama vastaus (5. huhtikuuta 2001) Komissio pyytää kunnianarvoisaa jäsentä tutustumaan kirjalliseen vastaukseen, jonka komissio antoi Staes esittämään suulliseen kysymykseen H-0254/01 kyselytunnilla parlamentin huhtikuun 2001 istuntojaksolla(1). (1) Vastaus 3.4.2001.